Burgemeester vas oor ‘moordkomplot’Foto: SAPD/Facebook Die burgemeester van die Endumeni-munisipaliteit in KwaZulu-Natal is saam met ŉ raadslid en ŉ vermeende huurmoordenaar in hegtenis geneem oor ŉ beweerde moordkomplot. Kapt. Simphiwe Mhlongo, woordvoerder van die Valke, het gesê die drie verdagtes het glo saamgesweer om die munisipale speaker te vermoor. Volgens Mhlongo is die drie tydens ŉ vroegoggend klopjag in hegtenis geneem deur lede van die spesiale taakspan wat politieke moorde in KwaZulu-Natal ondersoek en lede van die nasionale ingrypingseenheid. Mhlongo het gesê die plan was glo om die speaker te laat vermoor aangesien hy glo as ŉ hindernis gesien is rakende die toeken van ŉ tender. “Dit blyk dat die speaker glo vermoed het dat daar onbehoorlike invloed en moontlike korrupsie in die tenderproses is.” Die drie verdagtes sal na verwagting Donderdag in die Estcourt-landdroshof verskyn op aanklag van sameswering om moord te pleeg. Die verdagtes is tussen 31 en 38 jaar oud.